Diari Oficial de la Generalitat Valenciana


Sumari del DOGV 9136, del 27-07-2021 (2021/7487)

Convocatòria CoSSos. Comunitats de sabers subalterns.
-----------------------------------------------------

### Dades del document

Número de DOGV
:   9136

Data del DOGV
:   27-07-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/7487


Data del document
:   30-06-2021

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

Convocatòria CoSSos. Comunitats de sabers subalterns. [2021/7487]  
1. Objecte  
En els últims anys, el CMCV ha experimentat amb un nou model institucional més obert i plural, on els sabers generats des de diferents llocs interroguen el coneixement hegemònic i permeten noves fórmules de relació i de producció de coneixement.  
D'aquesta manera, CoSSos ofereix un marc per al desenvolupament de projectes de producció cultural situada en realitats concretes i amb col·lectius específics, per a ampliar l'espai públic del coneixement a altres veus i sabers en relació amb els discursos i coneixements que travessen la mateixa institució.  
Entenem aquests espais com a col·laboratoris, en els quals el centre són les persones que s'hi congreguen i les seues pràctiques, on es genera un espai d'intercanvi, reflexió i creació col·lectiva que produeix coneixement i augmenta capacitats.  
Aquesta convocatòria busca projectes que fomenten el treball en xarxa amb la ciutadania i obri la porta a un altre tipus d'accions culturals basades en el treball comunitari i col·laboratiu.  
D'aquesta manera, els projectes que es presenten han de tindre com a objectius:  
- Construir nous relats que recullen la part del coneixement que ha quedat subordinat en els discursos històrics de les institucions de l'art.  
  
- Visibilitzar la situació de les comunitats o els col·lectius fins ara no representats en els relats tradicionals de les institucions culturals.  
  
- Enunciar i compartir altres sabers elaborats de manera col·lectiva.  
- Generar processos d'inclusió i cohesió social.  
Les sessions de treball podran variar en funció de la deriva del grup i les activitats proposades, i tindran una duració d'entre 3 i 12 mesos.  
  
Segons el projecte i les necessitats de cadascun, es podran utilitzar les instal·lacions disponibles, si és el cas, de Las Cigarreras Centre Cultural d'Alacant, del Centre del Carme de València i del Menador Espai Cultural de Castelló.  
Se seleccionaran huit projectes i almenys la meitat dels seleccionats correspondran a persones sol·licitants amb arrelament a la Comunitat Valenciana.  
  
2. Dotació econòmica  
S'estableix una dotació total de 64.000 - (impostos indirectes inclosos), dividida en huit imports de 8.000 - (impostos indirectes inclosos) per a cadascun dels projectes.  
Partida pressupostària assignada: 985948352874.17298.51573.91191  
  
3. Persones i col·lectius beneficiaris  
Poden optar a la convocatòria creadores i creadors, a títol individual o col·lectiu, que situen el seu treball en el camp de les pràctiques participatives / relacionals / col·laboratives i de pedagogies crítiques, així com col·lectius, entitats o agents socials, a títol individual o ben agrupats en col·lectius.  
Almenys la meitat dels projectes seleccionats correspondran a creadores o creadors amb lloc de naixement o residència a la Comunitat Valenciana.  
  
4. Termini de presentació de sol·licituds  
S'obrirà l'endemà de la publicació en el DOGV i finalitzarà el 14 de setembre de 2021. Una vegada es tanque el termini no s'admetrà cap sol·licitud.  
  
5. Presentació de sol·licituds  
Les sol·licituds es presentaran preferentment en format digital a través de l'aplicació disponible en www.consorcimuseus.gva.es/convocatories/.  
També es podran presentar de qualsevol de les formes previstes per l'art. 16.4 i 16.5 de la Llei 39/2015, d'1 d'octubre, de Procediment Administratiu Comú de les Administracions Públiques.  
Les sol·licituds hauran d'adjuntar la documentació següent:  
- Dades de contacte.  
- Breu resum del projecte (400 paraules màxim).  
- Memòria tècnica del projecte, incloent-hi:  
- Títol del projecte.  
- Objectius, destinataris i característiques de l'activitat.  
- Calendari d'execució.  
- Relació de necessitats tècniques.  
- Pressupost desglossat.  
- Referències documentals d'activitats o projectes anteriors realitzats.  
- Fotocòpia del DNI o, en cas d'entitats, documentació de l'entitat i la seua representació legal.  
- Certificat d'estar al corrent en les obligacions de la Seguretat Social.  
- Certificat d'estar al corrent en les obligacions tributàries.  
- Certificat de delictes de naturalesa sexual, en cas d'estar en contacte amb menors per motiu del desenvolupament del projecte.  
  
6. Procés de selecció  
Per a la valoració i selecció de les sol·licituds presentades queda constituït un jurat integrat per professionals del sector i presidit per la presidenta de la Comissió Cientificoartística del CMCV o la persona en qui delegue, d'acord amb el Codi de Bones Pràctiques en la Cultura Valenciana, alhora que es garanteix la presència de representants de la societat civil, d'experts en la matèria i del CMCV.  
Aquest jurat està format per:  
- María Elba Torres Parra (a proposta de Gestió Cultural. Associació Valenciana de Professionals de la Cultura), llicenciada en Belles Arts.  
- Bia Santos (a proposta d'Artistes Visuals de València, Alacant i Castelló - AVVAC), artista i investigadora cultural.  
- Carles Xavier López Benedí (a proposta de la Coordinadora Valenciana d'ONG per al Desenvolupament), membre de la Junta Directiva d'ONGD i Coordinació de La tenda de Tot el Món, ONGD de comerç just, solidari i responsable del Camp de Morvedre.  
- José Luis Pérez Pont, director gerent del CMCV.  
Els projectes es valoraran tenint en compte els criteris següents:  
  
- Interés i capacitat d'activació social del projecte: fins a un màxim de 4 punts.  
- Caràcter innovador de la proposta: fins a un màxim de 3 punts.  
- Trajectòria del sol·licitant: fins a un màxim de 2 punts.  
- Optimització dels recursos econòmics i materials: fins a un màxim d'1 punt.  
Es desestimaran aquells projectes que no respecten els principis democràtics de convivència i pluralitat per a garantir la igualtat de totes les persones amb independència del gènere, la raça, la llengua i l'orientació sexual.  
  
7. Resolució  
El jurat triarà fins a un màxim de huit projectes, que seran els seleccionats, i dos més que quedaran com a reserva en cas que algun dels seleccionats hi renuncie.  
La notificació dels projectes seleccionats pel jurat es publicarà en la pàgina web del CMCV (www.consorcimuseus.gva.es) i en el DOGV. A més, aquesta resolució es notificarà per correu electrònic a totes les persones i els col·lectius participants.  
  
Contra la decisió es podrà interposar, de conformitat amb el que es disposa en la Llei 39/2015 de Procediment Administratiu Comú de les Administracions Públiques, un recurs potestatiu de reposició en el termini d'un mes a comptar des de l'endemà de ser notificada / publicada davant del mateix òrgan que va dictar l'acte.  
Els projectes no seleccionats presentats i els materials adjuntats seran eliminats del servidor corresponent.  
El CMCV es compromet a no distribuir la informació dels projectes no seleccionats ni fer-ne ús.  
En cas que els projectes no s'adapten a l'objecte i els criteris establits, el jurat podrà deixar la convocatòria deserta o seleccionar un nombre inferior de projectes al previst inicialment.  
  
  
8. Compromís d'acceptació  
Les persones seleccionades subscriuran un contracte amb el CMCV. De tal manera les creadores i creadors seleccionats hauran de tenir capacitat per a contractar amb les Administracions Públiques. Aquest document tindrà per objecte regular els drets i les obligacions de les parts, així com establir la regulació dels incompliments.  
És indispensable per a formalitzar el contracte presentar l'informe d'alta en la Seguretat Social, la fitxa de tercers degudament omplida i signada, així com, si cal per al projecte presentat, la corresponent assegurança de responsabilitat civil, en el termini de 10 dies des que el CMCV ho sol·licite.  
  
9. Pagament de la quantitat assignada  
La quantitat assignada per a cadascun dels projectes seleccionats es distribueix de la forma següent:  
- 4.958,67 - (base imposable; impostos no inclosos) en concepte d'honoraris.  
- 1.652,89 - (base imposable; impostos no inclosos) en concepte de producció.  
El pagament de la quantitat assignada als col·lectius, entitats, o agents els projectes socials dels quals hagen sigut seleccionats s'efectuarà mitjançant transferència bancària, i es farà efectiu de la manera següent, d'acord amb la disponibilitat de tresoreria, amb la presentació prèvia de la factura reglamentària a través del punt general d'entrada de factures electròniques de l'Administració General de l'Estat FACe:  
- 70 % després de la signatura del contracte.  
- 30 % restant una vegada presentat el projecte a la Sala Contraforts.  
  
10. Termini d'execució  
Els projectes aprovats seran programats, d'acord amb les persones seleccionades, entre 2022 i 2023.  
  
11. Obligacions de les persones beneficiàries  
Les persones o els col·lectius seleccionats han de comunicar per escrit la seua acceptació, en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o els col·lectius beneficiaris es comprometen a executar el projecte en el termini acordat amb el CMCV. Qualsevol possible modificació del projecte haurà d'estar prou motivada i ser autoritzada prèviament pel CMCV.  
Igualment, es comprometen a destinar la quantitat assignada a la realització del projecte únicament a aquest fi i a justificar-lo documentalment a manera de comprovació, sense ser considerat subvenció. Es procedirà a la devolució de les quanties que no es justifiquen. Es comprometen també a sotmetre's al control financer i complir les obligacions tributàries establides per llei.  
Les persones o els col·lectius beneficiaris hauran d'estar al corrent amb les obligacions tributàries i de la Seguretat Social.  
Els col·lectius hauran d'estar, en el moment de la sol·licitud, formalitzats o en procés de formalització i, en el moment de la signatura, totalment formalitzats. En cas contrari, una persona haurà d'actuar en nom del col·lectiu amb el CMCV. No obstant això, totes les persones que vagen a formar part del projecte hauran de complir amb les obligacions administratives i de riscos laborals.  
En cas d'haver-hi diverses persones a títol individual, cadascuna haurà de signar un contracte en què es preveja la responsabilitat solidària cap al projecte.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana i ha de vetlar en tot moment pels drets de les persones i els col·lectius seleccionats i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament dels projectes, així com de les tasques de coordinació i de complir els terminis acordats respecte a l'execució d'aquest.  
El CMCV haurà de dur a terme una correcta difusió del projecte, tant en la seua pàgina web com a través d'altres mitjans de comunicació pública.  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de realització. De comú acord amb les persones o els col·lectius beneficiaris, el CMCV podrà negociar la coproducció i itinerància dels projectes seleccionats amb altres institucions.  
  
14. Drets d'autoria  
Les persones o els col·lectius seleccionats cedeixen de manera no exclusiva al CMCV els drets de comunicació pública dels projectes seleccionats per a publicar-los en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen per raó de la seua autoria.  
Els participants en la convocatòria asseguren que la proposta presentada és original i que tenen tots els seus drets, inclosos (però de manera no excloent) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessaris, i s'exonera el CMCV de qualsevol reclamació sobre aquest tema.  
El CMCV es compromet a respectar, escrupolosament, els drets de l'autor o autora sobre la seua obra i a reconéixer-ne, en tot moment, l'autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 30 de juny de 2021.- El director gerent del Consorci de Museus de la Comunitat Valenciana: José Luis Pérez Pont.